钦定古今图书集成/明伦汇编/交谊典/第080卷 > 明屠隆鸿苞 > 《毁戒》王回
## 钦定古今图书集成/明伦汇编/交谊典/第080卷 > 明屠隆鸿苞 > 《毁戒》王回

传，毁者，不可不戒也。毁之来，亦多原矣。或以其迹疑，
或侮而为疑，或恶而加诬焉。由小人者，更身质之以
蕲信，一传焉，则百千人斯传之矣。传既广而文致之
益密，则可信益牢。此讯一人焉曰“有之”，彼讯一人焉
曰“有之”，同异交执，则何说而不若固有之也？虽其所
知者，力不能救已。若是则蒙垢陷污，则终身无以自
明焉。夫所谓传毁者，恶恶而欲贬之云尔。毁在君子
则不可反而思邪，察其所由，辨其所以，无使其渐而
播也，尚庶已乎？《传》曰：“流言止于智者。”谓其能御其来
也。矧肯易而传之邪？